钦定古今图书集成/明伦汇编/官常典/第789卷 > 杜纮
## 钦定古今图书集成/明伦汇编/官常典/第789卷 > 杜纮

按《宋史杜纯传》：“纯弟纮，字君章，起进士，为永年令。岁
荒，民将他往，召谕父老曰：‘令不能，使汝必无行，若留，
能使汝无饥’。皆喜听命。乃官给印券，使称贷于大家，
约岁丰为督偿。于是咸得食，无徙者。明年稔，偿不愆
素。神宗闻其材，用为大理评断官，检详枢密刑房。修
《武经要略》，以职事对。帝翊日语宰相，嘉其论奏明白”，
未果用。纮每议狱，必傅经义。民间有女幼许嫁，未行
而养于婿氏，婿氏杀以诬人，吏当如昏法。纮曰：“《礼》，妇
三月而庙见，未庙见而死，则归葬于家，示未成妇也。
《律》，定昏而夫犯，论同凡人。养妇虽非礼律，然未成妇
则一也。”议乃定。又论：“天下囚应死，吏懦不行法，辄以
疑谳。夫杀人而有疑谳，是纵民为杀之道也。请治妄
谳者。”不从。擢刑部郎中。元祐初，为夏国母祭奠使。时
夏人方修贡，入其国礼犹倨。迓者至，衣毛裘，设下人
坐，蒙以黪，且不跪受诏。纮责之曰：“天王吊礼甚厚，今
不可以加礼。”夏人畏惧加敬。他日，夏使至，请归复侵
疆。纮逆之，至馆，使欲入见，有所陈，纮止之，答语颇不
逊。纮曰：“国主设有请，必具表中。此大事也，朝廷肯以
使人口语为可否乎？”随语连拄之，乃不敢言。迁右司
郎中、大理卿，以直秘阁知齐、邓二州。复为大理卿，权
刑部侍郎，加集贤殿修撰，为江、淮发运使、知郓州。狱
系囚三百人，纮至之旬日，处决立尽。又以刑部召，未
至，还之。郓尝有揭帜城隅，著妖言其上，期为变，州民
皆震。俄而草场白昼火，盖所揭一事也，民又益恐。或
请大索城中，纮笑曰：“奸计正在是，冀因吾胶扰而发，
奈何堕其术中，彼无能为也。”居无何，获盗，乃奸民为
妖，如所揣，遂按诛之。徙知应天府，卒，年六十二。纮事
兄纯礼甚备，在郓州，闻讣，泣曰：“兄教我成立，今亡不
得，临死不瞑矣。”适诣关，迎其柩于都门，哀动行路，悉
以奉钱给寡嫂，推其子恩，官其子若孙一人。宦京师
时，里人马随调选，病卧逆旅，纮载与归，医视之。随竟
死，为治丧第中。或以为嫌，不自恤，其风义盖天性云。